Diari Oficial de la Generalitat Valenciana


Sumari del DOGV 3776, del 21-06-2000 (2000/5124)

ORDRE de 30 de maig de 2000, de la Conselleria de Benestar Social, per la qual es convoquen tres beques per a la realització de pràctiques professionals d'informàtica.
-----------------------------------------------------------------------------------------------------------------------------------------------------------------------

### Dades del document

Número de DOGV
:   3776

Data del DOGV
:   21-06-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/5124


Data del document
:   30-05-2000

Organisme emissor
:   Conselleria de Benestar Social

Tipus de document
:   Ordre

Descriptors 

:   * assignació per estudis
    * ajuda pública
    * professió de la informàtica
    * suport econòmic
    * informàtica

ORDRE de 30 de maig de 2000, de la Conselleria de Benestar Social, per la qual es convoquen tres beques per a la realització de pràctiques professionals d'informàtica. [2000/X5124]
  
La Conselleria de Benestar Social, en el marc de la política dirigida a la millora i especialització d'estudiants universitaris, convoca la concessió de tres beques perquè puguen accedir a la realització de pràctiques professionals d'informàtica, dins de l'àmbit de l'administració pública.
  
Aquesta actuació es troba recollida en els objectius i les activitats del programa 311.10 Direcció i Serveis Generals, existint suficient consignació pressupostària en el Pressupost de la Generalitat Valenciana per a l'exercici de 2000.
  
En virtut de les facultats que em confereixen el decret 127/99 de 17 de setembre, pel qual s'aprova el Reglament Orgànic i Funcional de la Conselleria de Benestar Social, i l'article 35 de la Llei de la Generalitat Valenciana 5/1983, de 30 de desembre, de Govern Valencià, i segons allò que s'ha establit en el Decret 108/1992, de 6 de juliol, del Govern Valencià, pel qual es regula la concessió de beques,
  
ORDENE
  
Primer
  
Procedir a la convocatòria d'un concurs públic per a la concessió de tres beques per a la realització de pràctiques professionals d'informàtica, en la Conselleria de Benestar Social.
  
Segon
  
Aprovar les bases que s'adjunten a l'annex I d'aquesta ordre, per les quals ha de regir-se aquesta convocatòria.
  
Tercer
  
Aquestes beques es financen a càrrec dels pressupostos de la Generalitat Valenciana, aplicació pressupostària 90.28.988.96.8, línia de subvenció 402/000/00(1819).
  
Quart
  
Aquesta ordre entrarà en vigor el mateix dia de la seua publicació en el Diari Oficial de la Generalitat Valenciana.
  
Cinqué
  
Aquesta ordre esgota la via administrativa i en la seua contra podrà interposar-se recurs contenciós administratiu, en el termini de dos mesos comptador des de l'endemà de la seua publicació, davant del Tribunal Superior de Justícia de la Comunitat Valenciana, segons allò que s'ha previst en els articles 10, 1. j i 46 de la Llei 29/1998, de 13 de juliol, reguladora de la dita jurisdicció. Així mateix, cabrà recurs potestatiu de reposició, davant del conseller de Benestar Social, en el termini d'un mes comptador a partir del dia següent que es produïsca aquella publicació, segons allò que s'ha previst en els articles 107 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 30 de maig de 2000
  
El conseller de Benestar Social,
  
RAFAEL BLASCO CASTANY
  
Annex I
  
Bases de la convocatòria per a la concessió de tres beques per a la realització de pràctiques professionals d'informàtica en la Conselleria de Benestar Social.
  
Primera. Objecte
  
Les beques tenen per objecte la participació en pràctiques en distints projectes informàtics que suposen la incorporació de noves tecnologies en la relació entre ciutadà i administració.
  
Segona. Sol·licitants
  
Podran optar a les beques les persones que reunisquen el requisit d'haver superat els estudis de primer cicle d'informàtica en qualsevol universitat espanyola.
  
Els beneficiaris d'aquesta subvenció no podran percebre simultàniament cap tipus de retribució econòmica.
  
Tercera. Obligacions dels becaris o becàries
  
L'acceptació de la beca suposa l'adquisició dels següents compromisos:
  
1. Complir les bases de la convocatòria i la resta de normes que resulten d'aplicació com a conseqüència d'aquesta.
  
2. Començar el gaudi de la beca el dia que s'assenyale.
  
3. Exercir l'activitat, objecte d'aquesta convocatòria, sota la supervisió del Servei d'Organització, Tècniques de Gestió i Informàtica.
  
4. Realitzar les comeses inherents a la finalitat de la beca, d'acord amb la distribució que organitze l'òrgan que n'exerceix la tutela, amb un horari màxim de 35 hores setmanals.
  
5. Presentar un informe dins dels 15 dies posteriors al terme de cada semestral natural, que contindrà la menció dels treballs i estudis realitzats en el període.
  
6. Declaració d'estar al corrent en les obligacions tributàries i amb la seguretat social.
  
L'incompliment pel becari o becària de les seues obligacions podrà donar lloc a la privació de la beca pel temps que quedara de gaudi, sense perjuí de les altres responsabilitats que en resultaren exigibles.
  
Quarta. Duració, dotació, finançament i forma de pagament
  
L'import total de cada beca ascendeix a 150.000 pessetes mensuals brutes, amb un import total màxim de 600.000 pessetes cada una, tenint en compte el període de gaudi, que estaran subjectes a les retencions que escaiga.
  
El període de duració de la beca serà des de l'1 de setembre fins al final de l'exercici econòmic de l'any 2000. No obstant això, l'esmentat període podrà prorrogar-se a l'exercici 2001 i fins com a màxim el 15 d'abril de 2001, sempre que hi haja consignació pressupostària en l'exercici 2001.
  
La Generalitat contractarà una assegurança d'accidents i de malaltia per al becari, pel temps de duració de la beca, si no tinguera cobertes aquestes contingències.
  
La forma de pagament serà mensual, amb certificat previ del secretari general de la bona marxa de l'objecte de la beca.
  
Cinquena. Sol·licituds
  
Les persones aspirants a la beca, presentaran en el termini de 15 dies hàbils comptadors des de l'endemà de la publicació d'aquesta ordre en el Diari Oficial de la Generalitat Valenciana, una sol·licitud, segons el model que es detalla a l'annex II, que estaran a disposició de les persones interessades en el Registre General de la Conselleria de Benestar Social (passeig de l'Albereda, 16, de València) . Els candidats hauran de presentar-lo en el mateix Registre General o tramitar-lo per qualsevol de les formes que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, formalitzat junt amb la fotocòpia compulsada del document nacional d'identitat (DNI), la següent documentació:
  
Currículum, en el qual es faran constar les dades personals, acadèmiques i professionals.
  
Fotocòpia compulsada del títol acadèmic, en el cas que haja sigut expedit.
  
Certificats o acreditacions de les circumstàncies que proven la preparació tècnica de la persona candidata.
  
Declaració jurada de no tenir cap relació laboral fixa i d'estar al corrent en les seues obligacions fiscals i amb la Seguretat Social.
  
Declaració de no ser beneficiari de cap beca d'igual o semblant activitat.
  
Sisena. Selecció
  
Per a l'examen de sol·licituds de la beca, es constituirà una comissió avaluadora, que elaborarà les oportunes propostes d'adjudicació de les beques, en el termini d'un mes des de l'acabament del termini de presentació de les sol·licituds. La dita comissió estarà integrada pels següents membres:
  
El secretari general administratiu
  
El cap de Servei d'Organització, Tècniques de Gestió i Informàtica.
  
Un tècnic del Servei d'Organització, Tècniques de Gestió i Informàtica.
  
Els membres de la comissió podran ser assessorats, en qualsevol cas, pel personal tècnic o professional que es considere necessari, que hi podrà assistir amb veu però sense vot.
  
La Conselleria de Benestar Social es reserva la facultat de deixar deserta, totalment o parcial, l'adjudicació de la beca convocada i d'interpretar el contingut d'aquestes bases.
  
La selecció dels becaris serà donada per la puntuació obtinguda per l'aplicació del següent barem:
  
Expedient acadèmic. S'hi valorara en relació a la qualificació mitjana, fins a 4 punts del següent mode:
  
Aprovat: 1 punt
  
Notable: 2 punts
  
Excel·lent: 3 punts
  
Matrícula d'honor: 4 punts
  
Cursos, assistència a jornades i/o congressos: fins 1 punt
  
Titulació superior a l'exigida: fins 1 punt
  
Col·laboració en projectes d'investigació: 2 punts.
  
Coneixements de valencià a nivell elemental, mitjà o superior, fins a 0,50 punts d'acord amb el següent barem:
  
Nivell elemental: 0,15 punts
  
Nivell mitjà: 0,25 punts
  
Nivell superior: 0,50 punts
  
Coneixements d'altres idiomes, tenint especial consideració els oficials de la Unió Europea, fins a 0,50 punts.
  
Entrevista, fins un màxim de 3 punts, en la qual es valoraran els coneixements tècnics, així com l'experiència dels candidats. No es valorarà cap mèrit que no estiga degudament documentat. La comissió avaluadora podrà establir, si s'escau, una puntuació mínima per a poder accedir a la fase d'entrevistes, a la vista de les sol·licituds presentades.
  
Setena. Concessió
  
Les beques s'adjudicaran mitjançant una resolució del conseller de Benestar Social, a la vista de la proposta de la comissió avaluadora, en el termini màxim d'un mes a partir de l'endemà de l'acabament de presentació de sol·licituds. La no resolució adjudicant dins del termini establit anteriorment produirà l'efecte de la desestimació de les sol·licituds presentades.
  
La resolució de concessió es notificarà als interessats i serà publicada en el Diari Oficial de la Generalitat Valenciana.
  
Vuitena. Obligacions, incidències i tutoria dels becaris
  
La beca és incompatible amb el gaudi de qualsevol altra beca o ajuda que pogueren concedir-se per la mateixa o semblant activitat. La infracció d'aquesta regla deixarà sense efecte la beca.
  
La condició de becaris no genera cap relació laboral ni administrativa amb la Generalitat Valenciana.
  
Els becaris, si s'escau, hauran de presentar la documentació acreditativa del compliment de les seues obligacions fiscals i amb la seguretat social, així com la documentació acreditativa de tenir cobertura sanitària.
  
El conseller de Benestar Social resoldrà les incidències que es produïsquen durant el període de gaudi de la beca i podrà deixar-la sense efecte, amb audiència prèvia a l'interessat, en el cas d'incompliment d'obligacions per part del becari o quan no realitzara l'activitat que va motivar la concessió de la beca o deixara de reunir els requisits necessaris.
  
El cap de Servei d'Organització, Tècniques de Gestió i Informàtica de la Conselleria de Benestar Social ordenarà les activitats dels becaris atenent la finalitat de les beques.
  
Davant de les incidències, renúncies, abandons o incompliments que deixen vacant una beca, es procedirà a ocupar aquesta segons l'ordre establit en la borsa de reserva que resulte del procés de selecció.
  
Annex II
  
Nom i cognoms)..., amb domicili a..., carrer..., núm...., amb DNI núm...., expedit en..., data..., telèfon..., en el meu nom..., coneixent l'ordre publicada en el DOGV núm...., de data, per la qual la Conselleria de Benestar Social convoca tres beques per a la realització de pràctiques professionals d'informàtica en la Conselleria de Benestar Social, i també les condicions establides en les bases, em compromet a acceptar-les i a participar plenament en els programes de treball que siguen establits, en el cas de ser adjudicatari, i declare que totes les dades personals, acadèmiques i professionals assenyalades en l'escrit són certes, i adjunte la següent documentació:
  
Fotocòpia compulsada del document nacional d'identitat
  
Currículum
  
Certificat de l'expedient acadèmic
  
Declaració jurada de no estar gaudint de qualsevol altra beca o ajuda que pogueren concedir-se per la mateixa o semblant activitat
  
Altres documents que acrediten la possessió de títols, cursos, seminaris, conferències, mèrits docents, d'investigació, etc...
  
Declaració jurada de no tenir cap relació laboral fixa i d'estar al corrent en les meues obligacions fiscals i amb la Seguretat Social
  
SOL·LICITA
  
Que tinga per admesa la instància amb la seua documentació als efectes de l'establit en la convocatòria de les beques.
  
València,... de ... de